ছবি বিশ্বাসের ‘জলসাঘর’ বা উত্তম কুমারের ‘স্ত্রী’ বা ‘সন্ন্যাসী রাজা’-র ধোপদুরস্ত ধুতি-পাঞ্জাবি পরা লুকটা একবার মনে করুন। সিনেমাপ্রিয় বাঙালির ম্যাটিনি আইডলকে মনে করতে খুব বেশি বেগ পেতে হয় না। বিশেষত এই ভরা পুরস্কারের বাজারে। এবার এঁদের ঠোঁটে গড়গড়ার নলটাও একটু  ইম্যাজিন করে নিন। বেশ একটা রাজকীয় ছবি ভেসে উঠছে তো? কিন্তু এ শহরে ধোঁয়া টানা এবং ছাড়ার ঠিকানার এখন একটাই অ্যান্থেম— তেরা প্যায়ার, প্যায়ার, প্যায়ার/ হুক্কা বার।  
 
পোশাকি নাম হুঁকো। কৃষ্ণের অষ্টোত্তর শতনামের মতো এরও নানা দেশে নানা নাম। কলকাতার বিভিন্ন প্রান্তে ছড়িয়ে-ছিটিয়ে থাকা হুকা বারের নিয়মিত কাস্টমারদের কাছে ‘শিশা’ নামেই পরিচিত এই নেশার দ্রব্যটি। কলকাতায় বার কালচার বহু পুরনো। সাহেব-সুবোদের আমল থেকে শুরু করে ষাট-সত্তর দশকে কলকাতার পানশালাগুলি নিজগুণেই উজ্জ্বল হয়ে উঠেছিল। পানীয়পাড়া পার্ক স্ট্রিট তো একটা সময় থেকেই বিশেষ কালচার-জোনের তকমা পেয়েছিল। সে সব স্টাইল এখন বুঝি বকেয়ার খাতায়।

এখনকার জেন ওয়াই কয়েক পেগেই ‘আউট’ হয়ে ‘কেস’ খাওয়ার নেশায় রাজি নয়। বরং হালকা আলোয় ঝিম ধরা পরিবেশে ধোঁয়ার নেশা উপভোগ করতে পারাটাই নাকি আসল ‘ক্যাপা’। তাই শহরের একেবারে মধ্যস্থল, বা যাকে সহজ ভাষায় বলা যেতে পারে ‘হার্ট অফ সিটি’-তে গড়ে উঠেছে একাধিক হুকা বার। আবার শৌখিন মানুষ একে ‘হুকা পার্লার’ও বলে থাকেন।
এদেশে হুকার চল বহুদিনের। তবে কলকাতায় এই নেশার বয়স খুব বেশি নয়। ‘চায়ে ব্রেক’, ‘দেশি ড্রাগ’, ‘অ্যাকোয়া’ বা ‘ডাগ-আউট’-এর মতো হুকা বারের রমরমা শেষ পাঁচ বছরের মধ্যে। দিল্লি, বেঙ্গালুরুতে অবশ্য এই ধুঁয়াধার আবহাওয়া আগেই তৈরি হয়েছে। দেরিতে হলেও ধোঁয়ায় মজতে খুব বেশি সময় নেয়নি এ শহর। তাই তো নয় নয় করেও তিলোত্তমার বুকে গজিয়ে উঠেছে শ’খানেক এমনই হুঁকো টানার জায়গা। এই ঠিকানায় আসা-যাওয়ার লোকের সংখ্যাও বেশ তাক লাগানোর মতো। ‘পার্ক’-এর মতো ফাইভ-স্টার হোটেলের হুকা বার হোক বা ‘ম্যানিয়াক’ বা ‘পাইরেটস ডেক’-এর মতো তুলনামূলক কম দামি বার— ভিড় বাড়ছে দিনের পর দিন।

সামান্য টোব্যাকো সেবনে ক্ষতি কতটা?  সে প্রশ্নে মাথা ঘামাতে রাজি নন হুঁকোর পাইপে ‘দম মারো দম’-এর পাবলিকরা। ‘পান রসনা’র মতো ফ্লেভারড ধোঁয়া মুখে ভরে,  দু’ঠোঁটোর সরু ফাঁক দিয়ে কুণ্ডলী পাকিয়ে বের করার যে আয়েশ, তা উপভোগ করে পরিণত হচ্ছে এ শহরের জেন ওয়াই।
তবে তরুণ তুর্কিদের ফুর্তির কথা যতই প্রাধান্য পাক, হুঁকো কালচারের সঙ্গে কিন্তু সব বয়সেরই যোগ কয়েক যুগ ধরে। শতাব্দী প্রাচীন এই নেশার জন্ম যদিও এদেশে নয়। মধ্যপ্রাচ্যই হুঁকোর আঁতুরঘর বলে দাবি ইতিহাসের। পারস্য, সৌদি আরব, সিরিয়া, তুরস্কে হুকার চল শুরু হয় অনেক আগেই। ১৬৯৪ থেকে ১৭২২ এর মধ্যে পারস্য সম্রাট প্রথম সুলেমানের সময়ে কাচ ও মাটির পাত্র তৈরির শিল্প ফুলেফেঁপে ওঠে মধ্যপ্রাচ্যে। তখন থেকেই হুঁকোর রমরমা এই দেশগুলিতে। পিছিয়ে থাকেনি দক্ষিণ এশিয়ার মহাভারতীয় ভূখণ্ডও। মোগল আমলে, এ দেশে হুঁকো একটা স্টেটাস সিম্বলে পরিণত হয়। ভারতীয় জাদুঘরে জাহাঙ্গিরের বিখ্যাত ‘জাদ–এ-হুকা’ এখনও সেই প্যাশনের জানান দেয়। যদিও মোগল-পরবর্তী সময়ে রাজস্থানেও নারী-পুরুষ নির্বিশেষে হুকা টানার চল ছিল। গাঁয়ের মুখিয়ার মাতা-দেবী খাটিয়ায় শুয়ে একহাত তাকিয়ার রেখে অন্যহাতে হুঁকোর নলে টান দিচ্ছেন— এ দৃশ্য মোটেই অচেনা নয়।

তবে সে যুগ আর এ যুগে ফারাক বিস্তর। এ কালে কলকাত্তাইয়া স্মার্ট  তনয়-তনয়ারা ব্যস্ত স্কেডিউলের ফাঁকে একটু রিল্যাক্সড হতে ঢুকে পড়ছেন হুকা পার্লারে। বছর দশেক আগেও বঙ্গ-নারীরা দুপুর-বিকেলে একটু ফাঁক পেলে চলে আসতেন বিউটি পার্লারে। অতঃপর আইটি-র ভাইটি বা ব্যবসাদার হোঁৎকা কাকুরা রিল্যাক্সড হতে যেতেন মাসাজ পার্লারে। অবশ্য এই পার্লারগুলির কেচ্ছা আর না-ই বা ঘাঁটলাম। তাই আরামও আছে, আবার নরম আলোয় নেশার আমেজও বরাব্বর থাকছে, এমন এক কেচ্ছা-ফ্রি জোন খুঁজে বের করে নিয়েছেন বুদ্ধিমান কেতাবাজরা।

শহরের বিভিন্ন প্রান্তে গজিয়ে ওঠা এই হুকা পার্লারে আসা কাস্টমারের মধ্যে অধিকাংশই বাঙালি। দক্ষিণ কলকাতার একটি পপুলার ‘কাফে’-র ( পড়ুন হুঁকো বার) ম্যানেজার জানালেন, শুধু বাঙালিই নয়, নেশা করতে আসা কাস্টমারদের বয়স মোটামুটি ১৪, ১৫ থেকে ২৪, ২৫-য়ের মধ্যেই বেশি। অর্থাৎ স্কুল পড়ুয়াদেরও রাজ চলে এই সমস্ত নেশার ঠেকে। সেই মোতাবেক বিভিন্ন টাইম-জোন ভাগ করা হয়েছে এই সমস্ত পার্লারগুলোয়। যেমন দুপুর ১২টার থেকে ৪টে পর্যন্ত চলে স্পেশ্যাল আওয়ার্স। এই সময় ফ্লেভারড হুকার রেট একটু কম থাকে। কারণ, ‘পাপারৎজি’, ‘চাসকা কাফে’, ‘মোকা’, ‘অ্যাকোয়া জাভা’-য় এই সময়ে ভিড় জমায় স্কুল পড়ুয়ারা। তাই এই বয়সের কাস্টমার ধরে রাখার জন্য ভিন্ন স্ট্র্যাটেজিতে হাঁটছে মালিক পক্ষ। এর পরের টাইম-জোনের জন্য সেই অর্থে কোনও বয়সের মাপকাঠি নেই। বিভিন্ন বয়সের নারী-পুরুষ বিকেল হতে না-হতেই হুঁকোর নলে টান দিতে ভিড় জমান এই সব ধোঁয়া-মহলে।

যাঁরা অবশ্য এখনও একে শুধুমাত্র নেশা বলে ভাবছেন, তাঁদের জানিয়ে রাখি— এ নেশা নেহাতই নিকোটিনে ভরপুর ঠোঁট কালো করা রুক্ষ নেশা নয়। মূলত জলীয় বাষ্প থাকলেও  হুঁকোর ওয়াটার বেস বিভিন্ন ফ্লেভারের হয়। কেতাদুরস্ত সেই সব বেসের নামও যেন কমফর্টেবল সিটিং অ্যারেঞ্জমেন্টের সঙ্গে পুরো খাপে খাপ। হুঁকো-খোরদের পছন্দের তালিকায় আছে ‘ডাবল অ্যাপল’, ‘অরেঞ্জ’, ‘মিন্ট’, ‘গাম সুপারি’, ‘গ্রেপ’, ‘কিউই’, ‘গ্রিন অ্যাপল’-এর মতো ফ্লেভার। আবার কোলে তাকিয়া নিয়ে ‘কোজি’ গ্রুপে গার্লফ্রেন্ড বা বয়ফ্রেন্ড সঙ্গে থাকলে প্রেফার করা হয় দুষ্টুমিষ্টি ফ্লেভার। ‘পান রসনা’, ‘তিন পান’, ‘পান রসিলে’, ‘নাইট কুইন’ বা  ‘স্টারবাজ সেক্স অন দ্য বিচ’—  দামে একটু বেশি পড়ে, তবে ঘরোয়া পার্টিতেও এগিয়ে এই ধরনের ফ্লেভার।  উপরি পাওনা শহরের বেশ কিছু ধোঁয়া-মহলের প্রাইভেট রুম। আলো এখানে আরও একটু কম থাকে। নরম সোফাসর্বস্ব ছোট ঘরের দেওয়াল জোড়া ‘বড়’দের ছবি। ধোঁয়ায় দু’হাত দূরের মানুষকেও অস্পষ্ট দেখায়। লাউড মিউজিকে চাপা পড়ে ব্যক্তিগত আলাপচারিতা। এবারে বলুন তো, শুধু ধূমপানের জন্য কি এমন আরামদায়ক ঠেক আছে  এ শহরে? আয়েশ, মজা, দুষ্টুমি, নেশা — সব মিলিয়ে এক অদ্ভুত ডেস্টিনেশন এই হুকা পার্লারগুলি।   
          
সান্ধ্য আড্ডা হোক বা স্কুল-কলেজ বাঙ্ক, হুকা পার্লারে লাউড মিউজিক, হালকা আলো, নরম গদি আর ফ্লেভারড ধোঁয়াময় পরিবেশই এখন ‘ইন’। তাই গার্লফ্রেন্ড, কোলিগ, ক্লায়েন্ট, সেলেব্রিটি, নিদেনপক্ষে বিয়ে করা বউ— সঙ্গে করে একবার ধোঁয়ামহলে এনে হেঁকেডেকে পছন্দের ফ্লেভার অর্ডার দিয়ে নিজের ‘দম’ দেখাতে না-পারলে, স্টেটাসে জাস্ট চুনকালি ।

তবে নিছক ফ্যাশন বা স্টেটাস সিম্বল নয়। মনোবিদরা বলছেন, অল্পবয়সিদের ক্ষেত্রে টিনএজ পিরিয়ডে নেশা করা প্রবণতা চিরকালীন। অজানাকে জানা, অচেনা দেখার দৌড়ে বাপ-কাকারাও পিছিয়ে ছিলেন না, তো ছানাপোনারা আর কী দোষ করল? সে দিক থেকে হুঁকো বেশ ‘সেফ’। মদ্যপান বা ধূমপানের মতো উগ্র গন্ধের বালাই নেই। মাতাল হয়ে বাড়ি ফেরার চাপ নেই। একবার শুরু করে ছাড়তে না-পারার মতো কোনও নেশা নয়। অর্থাৎ বাড়িতে জানাজানির ভয়ও নেই, অথচ এনজয়মেন্টে খামতি হচ্ছে না— এই ব্যাপারটাই আকর্ষণ করছে নতুন প্রজন্মকে। আর বাঙালি ‘লোলা-লুলু’দের বয়স তো চিরকাল ষোলোই থাকে আর নায়কের নাইনটিন। তফাৎ শুধু, একালের কেতবাজ, হটপ্যান্টের ট্যাটুওয়ালিরা কোনও ন্যাকামো ছাড়াই বলছে— ‘কাম অন, স্মোক মি আউট বেবি’।  

আরও পড়ুন
কলকাতার কথাকলি 
অমলিন ‘‘শতরঞ্জ কি খিলাড়ি’’-র স্মৃতি। দাবার বোর্ডে জীবন্ত ইতিহাস... 
বিশ্বের প্রথমসারির চিত্রশিল্পী শাহাবুদ্দিনকে ক্যামেরার সামনে অন্যমেজাজে ধরলেন এবেলা.ইন-এর স্বর্ণালী সরকার।